बारा — संघीय समाजवादी फोरम नेपालका महासचिव रामसहाय यादव प्रतिनिधि सभा सदस्यका लागि भारी मतले विजयी भएका छन् ।
निर्वाचन क्षेत्र नम्बर २ बाट उनी नेपाली कांग्रेसका केन्द्रीय सदस्य राधेचन्द यादवलाई १२ हजार ३ सय ९५ मतको फरकले पराजित गर्दै विजयी भएका हुन् । उनले २८ हजार १ सय ८५ मत ल्याए । राधेचन्दले १५ हजार ७ सय ९० मत ल्याए ।
पहिलो संविधान सभाका सामानुपातिक सभासद बनिसकेका रामसहाय फोरम अद्र्धभुमिगत अवस्थामा रहँदादेखि नै पार्टी महासचिव हुन् । उनी जिल्लामा इमान्दार नेताको छबि बनाएका हुन् । उनका निकटम राधेचन्द दुई कार्यकाल जिल्ला पार्टी सभापति र दुई पटक निर्वाचित सांसद भइसकेका नेता हुन् ।
कपिलवस्तु — निर्वाचन क्षेत्र नं. ३ को प्रतिनिधिसभा सदस्यमा कांग्रेसका अभिषेकप्रताप शाह विजयी भएका छन् । उनले २० हजार १ मत प्राप्त गरि विजयी भए । उनका निकटतम प्रतिद्वन्द्वी संघीय समाजवादी फोरमका मंगलप्रसाद गुप्ताले १५ हजार ८ सय २६ मत प्राप्त गरेका थिए ।
रसुवा — रसुवागढी नाकामा एक सातादेखि यातायात ठप्प भएको छ । गोसाइँकुण्ड गाउँंपालिका २, घट्टेखोला पुलमा बाढीले क्षति पुर्‍याएपछि नाका ठप्प भएको हो ।
बाढीले क्षति पुर्‍याएको पुल मर्मतमा ढिलाइ हुँदा साउन १२ देखि यातायात ठप्प भएको हो । जोखिम बढेपछि अन्तर्राष्ट्रिय व्यापारिक नाका केरुङ चल्ने सवारीसाधन सञ्चालनमा रोक लगाइएको प्रमुख जिल्ला अधिकारी कृष्ण पौडेलले बताए । ‘साना–ठूला दुवै किसिमका सवारीसाधन सञ्चालनमा रोक लगाएका छौँ,’ उनले भने ।
नाकामा यातायात ठप्प भएपछि स्याउ, लसुनलगायत सामग्री कुहिन थालेका छन् । केरुङबाट आयात गरिएका सामान कुहिन थालेपछि व्यापारीलेहरू भरियालाई बोकाएर सामान टिमुरेतर्फ ल्याउन गरेका छन् । यातायात नचलेकाले साउनको भन्सार असुलीमा कमी आउने रसुवा भन्सार कार्यालयका प्रमुख भन्सार अधिकृत गोपाल कोइरालाले बताए । ‘लामो समयसम्म यातायात ठप्प भयो भने साउन महिनाको राजस्व लक्ष्य पूरा गर्न गाह्रो छ,’ उनले बताए ।
मंगलबारदेखि पुलको मर्मत गर्न थालिए पनि साइडमा निर्माण सामग्री नभएकाले कामले गति लिन सकेको छैन । पुल मर्मतका लागि चाहिने निर्माण सामग्री आयात हुन नसक्दा मर्मतमा ढिलाइ भएको डिभिजन सडक कार्यालय नुवाकोटका डिभिजन प्रमुख नीरज शाक्ले बताए । पासाङल्हामु मार्गको त्रिशूली–बेत्रावती खण्डको तिरतिरे भीरमा पहिरो गएपछि निर्माण सामग्री उतै रोकिएकाले ढिला भएको उनले बताए ।
मर्मतका लागि आवश्यक गिट्टी, बालुवा, सिमेन्ट, रड, जाली र फर्मा शनिबार साइडमा आइपुग्ने शाक्यको भनाइ छ । ‘निर्माण सामग्री आइपुगेपछि काम द्रुत गतिमा अघि बढ्छ,’ उनले भने । पानीको बहाव उच्च भएकाले ठुल्ठूला ढुंगा खसालेर ढलान गर्न लागिएको छ । आइतबारबाट पुलको जगमा ढलान गर्ने काम सुरु हुन्छ । ढलान गर्दा छिट्टै सेट हुने सिमेन्ट प्रयोग हुने शाक्यले बताए । पुल मर्मत सुरु गरेको १५ दिनभित्र यातायात सञ्चालनमा ल्याउने कार्यालयको लक्ष्य छ । पुलको जगमा ढलान गरे पनि सडक विभागको पुल माहाशाखाको प्राविधिक टोलीसँग परमर्श गरेर मात्र यातायात सञ्चालन गरिने शाक्यले बताए ।
पुल मर्मत नहुंँदा सामग्री आयात गरी नेपाल आउन लागेका कन्टेनर रसुवागढी नाकापारि नै रोकिएका छन् । नेपालतर्फ आउन र चीनतर्फ जान लागेका करिब २ सय बढी कन्टेनर बीचबाटोमै रोकिएका छन् । बाढीले पुलको टिमुरेतर्फको पिलरमा क्षति पुर्‍याएको छ । पुलको लम्बाइ ५१ मिटर छ । यो पुल चीन सरकारले स्याफ्रुबेंसी–रसुवागढी सडक निर्माण गर्दा बनाइदिएको हो ।
यसले चीनसँगको अन्तर्राष्ट्रिय नाका रसुवागढी जोड्छ । भूकम्पले तातोपानी नाका बन्द भएपछि २०७२ मंसिरदेखि रसुवागढी नाकाबाट सामग्री आयात तथा निर्यात हँुदै आएको छ । रसुवागढी नाकालाई चीनले २०७४ भदौ १४ गते अन्तर्राष्ट्रिय नाका घोषणा गरिसकेको छ । रसुवागढी नाका हुँदै चीनबाट तयारी कपडा, स्याउ, जुत्ताचप्पल, रबर, हातेझोला, मोटर ब्याट्री, यूपीएस, प्लास्टिकका सामग्रीलगायत आयात हुने गरेका छन् ।
जाकार्ता — इन्डोनेसियामा आइतबार बिहान गएको शक्तिशाली भूकम्पका कारण १३ जनाको मृत्यु भएको छ । अधिकारीका अनुसार कम्तीमा १ सय ६० घाइते छन् ।
प्रख्यात पर्यटकीय गन्तव्य लोम्बोकमा ६.४ म्याग्निच्युटको भूकम्प गएको अधिकारीहरूले बताएका छन् । बालीबाट करिब ४० किलोमिटर पूर्वमा पर्ने लोम्बोकको सामुद्रिक क्षेत्रमा पर्यटकको भीड लाग्ने गर्छ ।
भूकम्पबाट हजारौं घरहरू भत्किएका बीबीसीले जनाएको छ । भूकम्पको धक्का बालीबाट धेरै टाढाटाढासम्म अनुभव गरिएको थियो । अधिकारीहरूले भूकम्पपछि ५ दशमलव ७ भन्दा साना करिब ६० धक्का महसुस गरिएको जनाएका छन् । अमेरिकी भूगर्भ संस्थाका अनुसार भूकम्पको केन्द्रविन्दु जमिनको सतहबाट ७ किलोमिटर मुनि रहेको थियो । भूकम्पले लोम्बोकको पूर्वी भेग सबैभन्दा बढी प्रभावित भएको जनाइएको छ । उक्त क्षेत्रमा ८ जनाको ज्यान गएको इन्डोनेसियाली विपद् संस्थाले जनाएको छ । मृतकहरूको संख्या बढ्न सक्ने जनाइएको छ । करिब १० सेकेन्डसम्म गएको उक्त भूकम्पको धक्का प्रान्तीय राजधानी मातारामसम्म अनुभव गरिएको थियो । भूकम्पकै कारण माउन्ट रिन्जानीको आसपास पहिरो गएको छ । स्थानीय अधिकारी नुग्रोहोका अनुसार भूकम्पको धक्का अनुभव गर्नासाथ मानिसहरू घरबाट बाहिर निस्कनुका साथै भागदौड मच्चिएको थियो । ।
काठमाडौँ — शिक्षक सेवा आयोगले करिब तेह्र हजार शिक्षकको माग गरेकोमा दुई लाख २५ हजारभन्दा बढी आवेदन परेको छ । आयोगले झण्डै छ वर्षपछि खुल्ला प्रतियोगिताबाट पदपूर्तिको तयारी गरेको हो ।
आयोगले संविधानमा भएको व्यवस्थाअनुसार ७५ प्रतिशत आन्तरिकको पदपूर्तिको परीक्षा गत असार अन्तिम साता लिइसकेको छ भने बाँकी २५ प्रतिशतको खुल्लातर्फ आवेदन गर्न साउन पहिलो सातासम्म समय दिएको थियो ।
प्राथमिक, निम्न माध्यमिक र माध्यमिक तहका गरी १२ हजार ७ सय ३९ दरबन्दीमा पदपूर्ती गर्न लागेको हो । आयोगका प्रशासकीय प्रमुख डा. तुलसी थपरियाका अनुसार २ लाख २५ हजारभन्दा बढीले आवेदन गरेको प्रारम्भिक अनुमान रहेको छ ।
‘विद्यमान कानुनी संरचनाका आधारमा प्राथमिक, निम्न माध्यमिक र माध्यमिक शिक्षकका लागि विज्ञापन गरिएको हो,’ उत्साहजनक सहभागिता देखिएको छ । उनले थपे, ‘प्राथमिक तहको हकमा छ वर्षपछि र निमावि तथा माविको तीन वर्षपछि खुल्ला विज्ञापन गरिएको हो ।’ आयोग अन्तर्गत १ लाख ७ हजार शिक्षक दरबन्दी रहेको छ ।
आगामी असोज ११ गतेबाट तीन दिनसम्म हुने परीक्षामा प्राथमिक तहको रिक्त दरबन्दी ९ हजार ९ सय ९६ रहेको छ । त्यसैगरी निमावि तहमा १ हजार ६ सय ३५ र मावि तहका १ हजार १ सय ८ जना पद खाली छन् । शिक्षा शास्त्र विषय पढेर शिक्षण अध्यापन अनुमतिपत्र (लाइसेन्स) प्राप्त व्यक्तिले प्रतिस्पर्धा गर्न पाउँछन् । आयोगको तथ्यांकअनुसार कार्यरतसहित सात लाख जनाले लाइसेन्स प्राप्त गरेका छन् ।
आयोगले अस्थायी शिक्षकलाई आन्तरिक खुल्ला पदपूर्ति गर्नका लागि परीक्षा गत असार २९ र ३० गते लिएको थियो । उक्त परीक्षा चार पटकसम्म रोकिएको थियो । करिब २५ हजार रिक्त दरबन्दी मध्ये २२ हजार ७६ शिक्षकले परीक्षा दिएका छन् । धेरैपटक परीक्षा स्थगित भएकाले सबै तहमा परीक्षार्थी संख्या पुग्न नसकेको आयोगले जनाएको छ ।
‘पद रिक्त भएपनि माग अनुसारको प्रतिस्पर्धीको आवेदन परेन,’ आयोगका प्रशासकीय प्रमुख थपलियाले भने, ‘हामीले तिनै कोटासमेत खुल्लामा परिणत गरेका छौं ।’
‘अबको एक वर्षभित्र कुनै पनि अस्थायी शिक्षक रहने छैनन्,’ थपलियाले भने, ‘कार्यतालिकाअनुसार फागुन–चैतमा विज्ञापन हुनेछ । हरेक ६ महिनामा रिक्त दरबन्दीमा पदपूर्ति गरिने छ । वार्षिक तीन हजार जनाको रिक्त पदपूर्ति हुनेछ ।’ शिक्षकको परीक्षा प्राथमिक तहमा कुनै विषय नतोकिने र निमाविदेखि विषय तोकेर परीक्षा लिइने भएकाले समस्या नआउने उनको दावी छ ।